โจ ไบเดิน
ประธานาธิบดี (2564 - 2568) > นโยบายต่างประเทศ

ในเดือนมิถุนายน พ.ศ. 2564 ไบเดินเดินทางไปต่างประเทศครั้งแรกในฐานะประธานาธิบดี โดยประเทศแรก ๆ ได้แก่ เบลเยียม สวิตเซอร์แลนด์ และสหราชอาณาจักร เขายังเข้าร่วมการประชุมสุดยอดผู้นำกลุ่ม 7, การประชุมสุดยอดองค์การสนธิสัญญาแอตแลนติกเหนือในกรุงบรัสเซลส์ , ได้รับเชิญเข้าร่วมการประชุมสุดยอดผู้นำแห่งสหภาพยุโรป รวมถึงการเข้าพบวลาดีมีร์ ปูติน ไบเดินสนับสนุนกติกาสัญญาความมั่นคงไตรภาคีระหว่างประเทศออสเตรเลีย สหราชอาณาจักร และสหรัฐ ภายใต้กติกาสัญญานี้ สหรัฐและสหราชอาณาจักรตกลงที่จะช่วยเหลือออสเตรเลียในการพัฒนาและใช้งานเรือดำน้ำพลังนิวเคลียร์ โดยเป็นการเพิ่มบทบาททางการทหารของชาติตะวันตกในภูมิภาคแปซิฟิก
ไบเดินให้ความร่วมมือในความตกลงโดฮา กองทัพสหรัฐเริ่มถอนกำลังออกจากอัฟกานิสถานใน พ.ศ. 2563 กลุ่มตอลิบานเริ่มโจมตีเมื่อวันที่ 1 พฤษภาคม ภายในต้นเดือนกรกฎาคม ทหารอเมริกันส่วนใหญ่ในอัฟกานิสถานได้ถอนกำลังออกไปแล้ว ไบเดินกล่าวถึงการถอนตัวในเดือนกรกฎาคมว่า "ความน่าจะเป็นที่กลุ่มตอลิบานจะยึดครองทุกสิ่งทุกอย่างและการเป็นเจ้าของทั้งประเทศนั้นไม่น่าเป็นไปได้อย่างยิ่ง" การยึดกรุงคาบูล (พ.ศ. 2564) ภายใต้การรุกของกลุ่มตอลิบาน ส่งผลให้ประธานาธิบดีอัชราฟ ฆานีหลบหนีออกนอกประเทศ ไบเดินตอบโต้ด้วยการสั่งการให้กองทัพสหรัฐส่งทหาร 6,000 นายช่วยเหลือการอพยพลเมืองชาวรอเมริกันและพลเรือนพันธมิตรในอัฟกานิสถาน เมื่อวันที่ 16 สิงหาคม ไบเดินกล่าวยอมรับถึงสถานการณ์ที่ “วุ่นวาย” โดยรับผิดชอบต่อเหตุการณ์ดังกล่าว และยอมรับว่าสถานการณ์ “คลี่คลายเร็วกว่าที่เราคาดไว้”
การโจมตีท่าอากาศยานในคาบูล พ.ศ. 2564 สังหารทหารสหรัฐจำนวน 13 ราย และชาวอัฟกัน 169 ราย เมื่อวันที่ 27 สิงหาคม เมื่อวันที่ 29 สิงหาคม โดรนของสหรัฐเข้าโจมตีโจมตีบริเวณความไม่สงบ ทำให้มีพลเรือนเสียชีวิต 10 ราย รวมถึงเด็ก 7 ราย ในทีแรก กระทรวงกลาโหมสหรัฐอ้างว่าการโจมตีดังกล่าวเกิดขึ้นจากฝีมือของมือระเบิดฆ่าตัวตายของกลุ่มไอเอสที่พยายามคุกคามสนามบินคาบูล ภายหลังได้ออกมายอมรับว่าการสังหารพลเรือนดังกล่าวเป็นความผิดพลาดอันน่าสลดใจ
ในช่วงปลายเดือนกุมภาพันธ์ พ.ศ. 2565 หลังจากได้รับคำเตือนเป็นเวลาหลายสัปดาห์ว่าการโจมตีกำลังจะเกิดขึ้น ไบเดินเป็นผู้นำการตอบโต้ของสหรัฐต่อการรุกรานยูเครนโดยรัสเซีย โดยกำหนดมาตรการคว่ำบาตรอย่างรุนแรงต่อรัสเซีย และอนุญาตให้มีการขนส่งอาวุธมูลค่ากว่า 8 พันล้านดอลลาร์ไปยังยูเครน เมื่อวันที่ 29 เมษายน พ.ศ. 2565 ไบเดินขอเงินสนับสนุนจากสภาคองเกรสเป็นเงินจำนวน 33,000 ล้านดอลลาร์เพื่อช่วยเหลือยูเครน ต่อมาฝ่ายนิติบัญญัติได้เพิ่มงบประมาณเป็นประมาณ 4 หมื่นล้านดอลลาร์ เขากล่าวโทษปูตินสำหรับวิกฤตพลังงานและอาหารที่กำลังอุบัติขึ้น โดยกล่าวว่า "สงครามของปูตินทำให้ราคาอาหารสูงขึ้นเพราะยูเครนและรัสเซียเป็นแหล่งผลิจและส่งออกข้าวสาลีและข้าวโพดรายใหญ่ของโลก ซึ่งเป็นผลิตภัณฑ์พื้นฐานสำหรับอาหารมากมายทั่วโลก" เมื่อวันที่ 20 กุมภาพันธ์ พ.ศ. 2566 สี่วันก่อนวันครบรอบการรุกรานยูเครนโดยรัสเซีย ไบเดินไปเยือนเคียฟ และเข้าพบกับประธานาธิบดีวอลอดือมือร์ แซแลนสกึย และสุภาพสตรีหมายเลขหนึ่งออแลนา แซแลนสกา ไบเดินให้คำมั่นแก่ยูเครนว่าจะสนับสนุนด้านกำลังทหารและอาวุธแก่ยูเครนมากขึ้น พร้อมทั้งประณามการกระทำของปูตินและรัสเซีย
ความกล้าหาญของจีน โดยเฉพาะอย่างยิ่งในมหาสมุทรแปซิฟิก ยังคงเป็นความท้าทายสำหรับไบเดิน สนธิสัญญาความมั่นคงแห่งหมู่เกาะโซโลมอน-จีนทำให้เกิดความตื่นตระหนก เนื่องจากจีนสามารถสร้างฐานทัพทหารทั่วแปซิฟิกใต้ ไบเดินพยายามกระชับความสัมพันธ์กับออสเตรเลียและนิวซีแลนด์หลังจากข้อตกลงดังกล่าว ในขณะที่แอนโทนี แอลบานีส ประสบความสำเร็จในการดำรงตำแหน่งนายกรัฐมนตรีออสเตรเลีย และรัฐบาลของจาซินดา อาร์เดิร์น ก็ยึดแนวทางอิทธิพลของจีนที่เข้มงวดมากขึ้น ในการให้สัมภาษณ์เมื่อเดือนกันยายน พ.ศ. 2565 ไบเดินกล่าวว่ากองกำลังสหรัฐจะปกป้องไต้หวันในกรณีที่ชาวจีน "โจมตีอย่างไม่เคยเกิดขึ้นมาก่อน" ซึ่งตรงกันข้ามกับนโยบายของสหรัฐที่มีมายาวนานในเรื่อง "ความคลุมเครือทางยุทธศาสตร์" ที่มีต่อ จีนและไต้หวัน ความคิดเห็นในเดือนกันยายนนี้ เกิดขึ้นหลังจากความคิดเห็นสามครั้งก่อนหน้าของไบเดินที่ว่าสหรัฐจะปกป้องไต้หวันในกรณีที่มีการรุกรานของจีน แม้ความสัมพันธ์กับจีนจะกลับสู่ภาวะตึงเครียด ทว่าไบเดินและรัฐมนตรีไม่มีท่าทีว่าจะเปลี่ยนแปลงจุดยืนในการสนับสนุนไต้หวัน ในช่วงปลาย พ.ศ. 2565 ไบเดินได้ออกคำสั่งผู้บริหารและกฎเกณฑ์ของรัฐบาลกลางหลายฉบับเพื่อชะลอการเติบโตทางเทคโนโลยีของจีน และรักษาความเป็นผู้นำของสหรัฐในด้านคอมพิวเตอร์ เทคโนโลยีชีวภาพ และพลังงานสะอาด